ปลัดดีอีเอสมั่นใจ 6 เดือน รัฐบาลไร้กระดาษเกินครึ่ง
ปลัดดีอีเอสมั่นใจ 6 เดือน รัฐบาลไร้กระดาษเกินครึ่ง เร่งสร้างสังคมออนไลน์สีขาว เดินหน้าลดปัญหาถูกหลอกลวงออนไลน์ จากสแกมเมอร์  แก๊งคอลเซ็นเตอร์ เร่งประสานแบงก์แจ้งเตือนประชาชน นำร่องผ่านแอปเป๋าตังค์ สู่ฐานลูกค้า 40 ล้านคน
22 พ.ย. 2565

นายวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม (ดีอีเอส) เปิดเผยถึงแผนการทำงาน 6 เดือนหลังเข้ารับตำแหน่งอย่างเป็นทางการเมื่อวันที่ 1 พ.ย. 2565  ว่า ต้องเร่งผลักดันให้หน่วยงานราชการ 20 แห่ง ทำงานแบบไร้กระดาษ (Paperless)
 
ปัจจุบันมี 3 กระทรวงแล้วที่สามารถทำงานได้แล้ว ได้แก่ กระทรวงยุติธรรม,กระทรวงการต่างประเทศ และกระทรวงดีอีเอส ส่วนอีก 17 กระทรวงที่เหลือคาดว่าภายใน 6 เดือนจากนี้จะสามารถทำงานแบบไร้กระดาษได้เกินครึ่ง 
 
นอกจากนี้ ดีอีเอสต้องสร้างสภาพแวดล้อมให้การทำธุรกรรมออนไลน์ และการค้าขายออนไลน์ ปลอดภัย ผู้ใช้งานต้องไม่ตกเป็นเหยื่อถูกหลอกลวงและรู้เท่าทันกลลวงมิจฉาชีพออนไลน์ กระทรวงดีอีเอสจะประสานกับธนาคารต่างๆเพื่อแจ้งเตือนให้ประชาชนทราบถึงความผิดปกติดังกล่าว โดยเริ่มจากผู้ใช้บริการแอปพลิเคชัน เป๋าตังค์ 
 
การหลอกลวงออนไลน์ไม่ได้เกิดขึ้นเฉพาะในประเทศไทย แต่ยังเป็นปัญหาระดับอาเซียน จึงจำเป็นต้องมีการพัฒนาระบบเชื่อมกับธนาคารแห่งประเทศไทย มีการสร้างแพลตฟอร์มกลางป้องกันบัญชีม้า การทำธุรกรรมกลางระหว่างธนาคาร ต้องมีแพลตฟอร์มกลางจับบัญชีม้า ต้องเพิ่มอำนาจทางกฎหมายให้ผู้มีส่วนเกี่ยวข้องดูแลระบบ การซื้อขายในโลกออนไลน์ ต้องมีการสร้างมาร์เก็ตเพลสที่ดี มีการยืนยันตัวตน 
  
“แนวทางการทำงานของเราคือ การขับเคลื่อนโลกดิจิทัลให้มีความปลอดภัย และน่าเชื่อถือ เพราะความปลอดภัยคือปัจจัยสำคัญในโลกดิจิทัล การแก้ไขปัญหา สแกมมิ่ง แก๊งคอลเซ็นเตอร์ จึงถือเป็นเรื่องที่ต้องทำอย่างแรกและต้องทำให้สำเร็จ เพื่อให้ปัญหาการหลอกลวงในโลกออนไลน์นี้ลดน้อยลง”